**Mallin nimi:** Ryhmän pelisäännöt

**Mallin tavoite:** Tavoitteena on, että ryhmä laatii itselleen pelisäännöt, joita jokainen sitoutuu noudattamaan. Opiskelija sisäistää pelisääntöjen merkityksen ryhmässä toimiessaan ja ymmärtää, että ne ovat tärkeä osa työelämätaitoja.

**Mallin toteuttaminen käytännössä:** Opiskelijat jakautuvat kolmen hengen ryhmiin. Tehtävänä on miettiä, mitkä ovat niitä asioita joihin koko ryhmän tulee sitoutua, jotta ryhmässä on hyvä opiskella ja ryhmä toimii.

Ryhmät yhdistyvät kuuden hengen ryhmiksi, joissa neuvotellaan yhteiset periaatteet ja kirjataan ne fläpille. Fläpit kiinnitetään seinälle. Jokainen opiskelija saa viisi ääntä, jotka hän antaa tukkimiehen kirjanpidolla niille asioille, joita pitää tärkeimpinä.

Tämän jälkeen tulokset katsotaan yhdessä ja tarvittaessa neuvotellaan, suomennetaan, avataan ja kirjataan esimerkkejä, mitä periaatteet käytännössä tarkoittavat, jotta niistä vallitsee yhteisymmärrys.

Lopuksi sovitaan myös, miten toimitaan tilanteessa, jossa joku ei toimi sovittujen pelisääntöjen mukaan. Myös tämä kirjataan sääntöihin.

Säännöt hyväksytään jokaisen puumerkillä ja laitetaan esille jokaisen nähtäville.